'N GESKREWE VERKLARING - Christian Motivations
'N GESKREWE VERKLARING
Efesiërs 1: 15 – 23 "Wanneer ek in my gebede aan julle dink, bid ek dat die God van ons Here Jesus Christus…deur sy Gees…julle geestesoë so verhelder dat julle kan weet…watter rykdom…Hy vir die gelowiges bestem het, en hoe geweldig groot Sy krag is wat Hy uitoefen in ons wat glo"
In Leslie B. Flynn se boek, 19 Gifts of the Spirit, vertel hy, die groot prediker, C. H. Spurgeon, besoek 'n bejaarde vrou in 'n sogenaamde, tehuis vir armlastiges. 'n Geraamde, handgeskrewe dokument, met handtekening en al, teen die muur, trek sy aandag. Hy vra daarna. Sy vertel hom sy het 'n bejaarde man versorg en net voor sy dood het hy die brief van waardering vir haar gegee. Kort daarna is hy dood. Dit was vir haar kosbaar en sy het dit geraam en teen die kamermuur opgehang. Na baie oorreding laat sy Spurgeon toe om haar kosbare kleinnood vir 'n paar dae te leen. Spurgeon neem dit bank toe en dit veroorsaak 'n hele opskudding. Die bankbestuurder kom na hom toe en roep uit: "Dankie! Ons kon net nie uitvind aan wie die ou heer al sy skatte bemaak het nie!" Die vrou in die armetuiste was skatryk, maar omdat sy haar dokument nie gelees en verstaan het nie, leef sy in armoede.
Ons het ook 'n geskrewe dokument wat ons rykdom aan ons beskryf. Ons is erfgename van 'n groot, ewige erfenis, met baie huidige voordele, maar ons leef in die armoede van spanning en vrees en neerslagtigheid, omdat ons ons dokument nie deeglik bestudeer en van ons voordele gebruik maak nie en ons in ons komende erfporsie verbly nie. Ons dokument word "Die Bybel" genoem. God se gawe aan sondaars in Christus Jesus se verlossing word ryklik daarin beskryf. In die Ou Testament staan dit in beeldende en profetiese taal. In die Nuwe Testament word dit duidelik, op die man af, beskryf: "…die Skrif kan jou die kennis bybring wat tot verlossing lei deur die geloof in Christus Jesus. Die hele Skrif is deur God geïnspireer en het groot waarde om in die waarheid te onderrig…" (2 Tim. 3: 15 en 16).